Beluský, Martin, poslanec NR SR (2021-06-23):
Ešte raz ďakujem za slovo, pán podpredseda. Vážené panie poslankyne, páni poslanci, dovoľte mi, aby som trošku obšírnejšie vysvetlil, čo je vlastne cieľom návrhu nášho zákona, prečo tento návrh zákona predkladáme. Všeobecne sa vie, že stravovanie viacerých skupín nášho obyvateľstva a osobitne sú to práve školopovinné deti, je, energeticky je veľmi vysoké, s vysokou spotrebou živočíšnych tukov, cukru, bielkovín, čo má priamy dopad na zvýšenie telesnej hmotnosti a vôbec obezity. Minulý rok, a to presne 26. novembra 2020, bol vládnou koalíciou výrazným spôsobom zúžený počet detí, ktoré majú nárok na dotáciu na podporu výchovy k stravovacím návykom, známa tiež pod názvom Obedy zadarmo. Táto zásadná zmena bola navyše urobená bez celospoločenskej diskusie prostredníctvom pozmeňujúceho návrhu na výbore k vládnemu návrhu zákona, ktorým sa menil a dopĺňal zákon č. 534/2010 Z. z. o dotáciách v pôsobnosti ministerstva práce, sociálnych vecí a rodiny v znení neskorších predpisov. Konkrétne to bola vtedy tlač 274, čím sa úplne obišiel štandardný legislatívny proces a vôbec pripomienky širokej aj odbornej verejnosti. Zrušením týchto dotácií sa opätovne znížil počet detí, ktoré sa pravidelne môžu stravovať v školských jedálňach a zvýšil sa počet detí, ktoré sú odkázané iba na ambulantné stravovanie v školách a školských zariadeniach, ktoré však pomerne často nie sú, pomerne často nie je v súlade s vedeckými poznatkami a odporúčaniami. Ide najmä o úpravu predaja jedál doplnkového charakteru a potravinárskeho sortimentu tak, aby konzumáciou takýchto jedál bol zabezpečený znížený energetický príjem najmä nasýtených mastných kyselín a voľných cukrov. Vzhľadom na ešte stále veľmi nedostatočnú výchovu a vzdelávanie v oblasti zdravého životného štýlu mnohé deti siahajú po nezdravých, najmä sladkých potravinách. Návyky, ktoré si deti vybudujú počas mladosti, sa negatívne odrazia na ich zdravotnom stave v budúcnosti, čo spôsobí aj zvýšené náklady štátu na zdravotnú starostlivosť. Práve preto musí štát aktívnym spôsobom zasahovať do toho, akým spôsobom sa naše deti stravujú. Preto prichádza Ľudová strana Naše Slovensko s návrhom zákona, ktorým sa v školách a školských zariadeniach v rámci ambulantného predaja zakáže predaj zmrzliny, nanukov a mrazených ovocných drení, nápojov s obsahom alkoholu, kofeínu, chinínu a dekofeínových nápojov, energetických nápojov, potravín s obsahom cukru nad 10 g na 100 g hmotnosti, nápojov s obsahom cukru nad 5 g na 100 ml objemu a potravín a nápojov s pridaním umelých sladidiel. Podobný návrh zákona bol už prerokovávaný v pléne Národnej rady Slovenskej republiky v šiestom volebnom období a bol dokonca aj schválený pod tlačou 1140, avšak po pripomienkach prezidenta Slovenskej republiky neboli tieto ustanovenia o zakázaní predaja nezdravých potravín schválené, teda veto prezidenta nebolo prelomené. My tento návrh zákona predkladáme na prerokovanie Národnej rady Slovenskej republiky tak, že odráža a zapracováva pripomienky vtedajšieho prezidenta Slovenskej republiky a odbornej verejnosti, čím sa stáva široko akceptovateľný. Vážené panie poslankyne, páni poslanci, chcem dopredu poďakovať za podporu a za posunutie nášho návrhu zákona do druhého čítania, aby sme sa mohli baviť o tom, aké ďalšie potraviny a nápoje vieme do tohto zoznamu zakázaných potravín pridať, aby sme zlepšili stravovacie návyky našich detí. Ďakujem pekne za pozornosť.